S-82/2008

Mál þetta, sem dómtekið var 15. janúar sl., höfðaði ríkissaksóknari með ákæru 19. september 2008 á hendur ákærða, R-kk-þgf F-kk-þgf H-kk-þgf, kt. ..., Seljalandsvegi 50, Ísafirði;

„fyrir sérstaklega hættulega líkamsárás, með því að hafa aðfaranótt föstudagsins 8. febrúar 2008, að Silfurgötu 8, Ísafjarðarbæ, slegið Á-kk-þf G-kk-þf, kt. ..., í höfuðið með kertastjaka, með þeim afleiðingum að hann hlaut skurð á höfði.

Telst þetta varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar.

Einkaréttarkrafa:

Af hálfu Á-kk-ef G-kk-ef, kt. ..., er krafist skaðabóta að fjárhæð kr. 7.429, auk vaxta samkvæmt 8. gr. laga um vexti og verðtryggingu nr. 38/2001 frá 8. febrúar 2008, en dráttarvaxta samkvæmt 9. gr., sbr. III. kafla, sömu laga frá 9. maí 2008.“

I.

Ákærði kom fyrir dóm 20. nóvember 2008 og 15. janúar sl. og játaði sakargiftir samkvæmt ákæru. Játning ákærða samrýmist gögnum málsins, en samkvæmt framlögðu áverkavottorði læknis, vegna Á-kk-ef G-kk-ef, hlaut Á-kk-nf við högg ákærða djúpan, 4,5 cm langan skurð á enni, hægra megin, upp við hárlínu.

Þá háttsemi ákærða að slá árásarþola í höfuðið með tæplega 49 cm löngum kertastjaka, með hvössum brúnum, þykir án nokkurs vafa verða að meta sem sérstaklega hættulega líkamsárás, sbr. ákvæði 2. mgr. 218. gr. almennra hegningarlaga nr. 19/1940, eins og vísað er til í ákæru.

Samkvæmt öllu framansögðu telst brot ákærða sannað og varðar það við tilgreint lagaákvæði í ákæru. Þykja því vera efni til að leggja dóm á málið á grundvelli 1. mgr. 164. gr. laga nr. 88/2008 um meðferð sakamála.

II.

Í ákæru er höfð uppi bótakrafa brotaþola, Á-kk-ef G-kk-ef, að fjárhæð 7.429 krónur, auk vaxta skv. 8. gr. laga nr. 38/2001 um vexti og verðtryggingu frá 8. febrúar 2008, en dráttarvöxtum skv. 9. gr., sbr. III. kafla, sömu laga frá 9. maí 2008.

Fyrir dómi samþykkti ákærði bótakröfu brotaþola. Með vísan til þess samþykkis verður ákærði dæmdur til að greiða brotaþola umkrafðar bætur með vöxtum og dráttarvöxtum.

III.

Samkvæmt vottorði sakaskrár ríkisins gekkst ákærði 3. janúar 2006 undir sektargerð lögreglustjóra þess efnis að hann greiddi 10.000 króna sekt vegna fíkniefnabrots. Hinn 17. maí sama ár gekkst ákærði undir viðurlagaákvörðun fyrir dómi þess efnis að hann greiddi 40.000 króna sekt vegna líkamsárásar. Ákærði var 28. september 2006 dæmdur til greiðslu 160.000 króna sektar fyrir fíkniefnabrot og þá var hann 19. nóvember 2007 dæmdur til greiðslu 30.000 króna sektar fyrir samskonar brot.

Svo sem rakið er í kafla I hefur ákærði verið sakfelldur fyrir að slá brotaþola í höfuðið með tæplega 49 cm löngu barefli. Var um sérstaklega hættulega árás að ræða og mildi að brotaþoli hlaut ekki enn alvarlegri áverka en raun varð á. Ákærða til málsbóta verður það hins vegar virt að hann játaði brot sitt skýlaust fyrir dómi og samþykkti að greiða brotaþola skaðabætur. Ennfremur verður til þess að líta að ákærði var einungis átján ára er hann framdi brot sitt. Samkvæmt öllu þessu og að teknu tilliti til sakaferils ákærða þykir refsing hans hæfilega ákveðin fjögurra mánaða fangelsi. Eftir atvikum þykir með heimild í 57. gr. almennra hegningarlaga nr. 19/1940 mega fresta fullnustu refsingar ákærða og skal refsingin falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Samkvæmt framlögðum gögnum leiddi engan sakarkostnað af rannsókn og rekstri málsins.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, R-kk-nf F-kk-nf H-kk-nf, sæti fangelsi í fjóra mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Á-kk-þgf G-kk-þgf 7.429 krónur með vöxtum skv. 8. gr. laga nr. 38/2001 um vexti og verðbætur frá 8. febrúar 2008 til 9. maí 2008, en dráttarvöxtum skv. 1. mgr. 6. gr. sömu laga frá þeim degi til greiðsludags.

K-kk-nf H-kk-nf